ОШ „ЖАРКО ЗРЕЊАНИН“

НОВИ САД

БРОЈ:197/1

ДАНА:14.03.2024.

Нa основу чл.120 ст. 8. Закона о основама система образовања и васпитања („Сл. гласник РС” бр. 88/2017, 27/20218, 10/2019, 06/2020 и 129/2021, 92/2023 ) и чл. 50 Статута ОШ „Жарко Зрењанин” бр. 47 од 24.01.2024.године, Савет родитеља ОШ „Жарко Зрењанин” из Новог Сада на седници од 14.03.2024.године доноси следећи:

**ПОСЛОВНИК О РАДУ САВЕТА РОДИТЕЉА**

**ОШ „ЖАРКО ЗРЕЊАНИН“**

**1.ОСНОВНЕ ОДРЕДБЕ**

## Члан 1.

Пословником о раду Савета родитеља ОШ „Жарко Зрењанин“ (у даљем тексту: Пословник) уређује се начин рада, сазивање и припремање седница, гласање, одлучивање и сва друга питања од значаја за рад Савета родитеља ОШ „Жарко Зрењанин“ (у даљем тексту: Савет родитеља).

Начин избора чланова Савета родитеља, мандат чланова, председника и заменика председника Савета родитеља, уређен је Статутом ОШ „Жарко Зрењанин“ (у даљем тексту; Статут).

Представници савета родитеља бирају се сваке школске године.

Савет родитеља чини по један представник родитеља сваког одељења, који се бирају јавним гласањем, већином гласова од укупног броја родитеља у одељењу.

Представника родитеља бирају родитељи ученика на првом родитељском састанку у одељењу, а у складу са Статутом а најкасније у првој радној недељи нове школске године.

Мандат чланова Савета родитеља траје од прве седнице Савета родитеља у школској години до 31.08. односно до краја школске године, а у складу са Законом.

Одредбе овог Пословника обавезне су за све чланове Савета родитеља и сва друга лица која присуствују седницама Савета родитеља.

## Члан 2.

Савет родитеља је саветодавно тело.

Савет родитеља:

1. Предлаже представнике родитеља ученика у Школски одбор
2. Предлаже свог представника у Стручни актив за развојно планирање и у друге обавезне тимове школе
3. Учествује у предлагању садржаја ваннаставних активности и програма на нивоу установе
4. Учествује у поступку избора уџбеника, у складу са законом којим се уређују уџбеници
5. Разматра предлог школског програма, развојног плана,годишњег плана рада
6. Разматра извештаје о остваривању програма образовања и васпитања, развојног плана и годишњег плана рада школе, спољашњем вредновању, самовредновању, завршном испиту, резултатима националног и међународног тестирања и спровођења мера за обезбеђивање и унапређивање квалитета образовно-васпитног рада
7. Разматра намену коришћења средстава од донација и од проширене делатности установе
8. Предлаже Школском одбору намену коришћења средстава остварених радом ученичке задруге и прикупљених средстава од родитеља, односно другог законског заступника
9. Разматра и прати услове за рад установе, услове за одрастање и учење, безбедност и заштиту деце и ученика
10. Учествује у прописивању мера из чл. 108 Закона о основама сисTема образовања и васпитања
11. Даје сагласност на програм и организовање екскурзије, односно програма наставе у природи и разматра Извештај о њиховом остваривању
12. Предлаже представника и његовог заменика у локални савет родитеља
13. Разматрање извештаја о раду директора школе
14. Разматрање извештаја о стручном усавршавању
15. Разматра и друга питања утврђена Статутом

Савет родитеља своје предлоге, питања и ставове упућује Школском одбору, директору и стручним органима школе.

**2.САЗИВАЊЕ СЕДНИЦЕ САВЕТА РОДИТЕЉА**

## Члан 3.

Свој рад Савет родитеља обавља на седницама.

Савет ради колективно и своје одлуке, закључке и препоруке доноси на седницама.

**Члан 4.**

Прву конститутивну седницу савета родитеља заказује председник савета родитеља у претходном мандату, уз сагласност директора школе.Он води седницу до избора председника савета родитеља у новом мандату, када преузима руковођење седницом савета родитеља.

На првој конститутивној седници Савет родитеља бира председника Савета родитеља, заменика председника Савета родитеља, записничара Савета родитеља и заменика записничара Савета родитеља, јавним изјашњењем, већином гласова од укупног броја чланова Савета родитеља.

Мандат председника Савета родитеља и заменика председника Савета родитеља, записничара и заменика записничара траје до 31.08. односно до краја школске године, а у складу са Законом.

На конститутивној седници чланови Савета родитеља упознају се са Пословником.

**Члан 5.**

Седнице су јавне и одржавају се у просторијама Школе.

Седницама присуствују сви чланови Савета родитеља, Директор и Секретар Школе, а могу присуствовати и остали родитељи ученика школе и наставници.

Седнице се сазивају и одржавају по потреби, а најмање два пута у току сваког полугодишта.

На седнице Савета родитеља могу се позивати представници Школског одбора, стручних органа, стручни сарадници, представници Ученичког парламента, као и друга лица која имају интерес да присуствују седници, или могу својим знањем и радом да допринесу раду Савета родитеља.

## Члан 6.

Седнице се сазивају писменим путем слањем позива електронском поштом, а предеседник Савета родитеља је у обавези да позив за седницу, са предложеним дневним редом, обавештењем о дану, часу и месту одржавања седнице и материјалом потребним за припрему чланова за предстојећу седницу, достави свим члановима овог органа и Секретару Школе најкасније три дана пре дана одређеног за одржавање седнице.

Изузетно, уколико то захтева природа питања које се ставља на дневни ред, седница се може заказати по хитном поступку, телефонским путем или путем електронске поште, најкасније један дан пре дана одређеног за одржавање седнице.

**Члан 7.**

Председник Савета родитеља у обавези је да седницу сазове на писмени захтев једне трећине укупног броја чланова Савета, на писмени захтев Школског одбора, стручних органа Школе и ученичког парламента.

У случају наведеном у претходном ставу овог члана, седници Савета родитеља обавезно присуствују представници подносиоца захтева за одржавање седнице Савета родитеља.

**Члан 8.**

Када због хитности није могуће сазивати редовну седницу, седница Савета родитеља може бити одржана електронским путем (електронска седница).

Електронска седница Савета родитеља је седница која се сазива и одржава без физичког присуства чланова, путем интернета, односно *e-mail* комуникације.

О одржавању електронске седнице одлучује председник Савета родитеља, уз сарадњи са директором школе.

Електронске седнице савета родитеља одржавају се on-line, преко доступних електронских платформи.

Чланови Савета родитеља се изјашњавају путем електронске поште са одлуком, а у року од 24 сата.

Поред разлога хитности, седнице савета родитеља се могу одржавати електронским путем и у редовним ситуацијама.

Такође, када се седнице одржавају личним присуством чланова савета родитеља у просторијама школе, да би се обезбедио кворум, за рад и одлучивање на седници , дозвољено је да до 10 чланова савета родитеља гласа телефонским путем.

**Члан 9.**

Сваки члан Савета родитеља у обавези је да присуствује седницама овог органа и својим савесним радом доприноси успешном остваривању послова који су му Законом стављени у надлежност.

Уколико члан Савета родитеља несавесно ради или неоправдано одсуствује више од три пута у току једне школске године, председник Савета родитеља ће покренути иницијативу за избор другог представника родитеља тог одељења.

**3.ПРИПРЕМАЊЕ СЕДНИЦЕ САВЕТА РОДИТЕЉА**

**Члан 10.**

Председник Савета родитеља, или његов заменик, у сарадњи са директором Школе и стручним органима Школе, припрема предлог дневног реда сваке седнице.

**Члан 11.**

При састављању предлога дневног реда води се рачуна нарочито о томе:

* да се на седницама разматрају питања која по Закону и статуту Школе спадају у надлежност Савета родитеља, као и друга питања, а на захтев директора Школе, стручних органа или Школског одбора, за која је потребно мишљење родитеља;
* да дневни ред обухвата првенствено она питања која су у време одржавања седнице најактуелнија за рад Савета родитеља и Школе у целини и
* да дневни ред не буде сувише обиман и да све његове тачке могу да се обраде на тој седници.

**4.РАД НА СЕДНИЦАМА САВЕТА РОДИТЕЉА**

## Члан 12.

Седницама Савета родитеља председава председник, односно његов заменик.

Седницу отвара председник и на самом почетку утврђује присутност и одсутност чланова.

Седница се може одржати уколико постоји кворум, односно уколико је присутна већина од укупног броја чланова Савета родитеља.

У противном одлаже седницу и заказује нову седницу.

Након утврђивања кворума, разматра се записник са претходне седнице и разматра и усваја предлог дневног реда.

## Члан 13.

Уколико је утврђено постојање кворума, разматра се записник са претходне седнице, дају се обавештења о извршеним одлукама са претходне седнице и разматра се усвајање предлога дневног реда.

Председник проглашава коначно утврђени дневни ред седнице, па се прелази на расправљање о појединим тачкама дневног реда.

## Члан 14.

Сваки члан Савета родитеља који жели да учествује у расправи по тачкама дневног реда мора добити претходну дозволу од председника.

Пријављени учесник треба да говори само о питању из дневног реда за које се пријавио.

## Члан 15.

Председник има право да опомене учесника да се у расправи уколико исти говори о темама које нису предмет дневног реда и да у свом излагању буде конкретнији.

## Члан 16.

Савет родитеља може на предлог предеседника или неког другог члана донети одлуку да се расправа о појединим тачкама дневног реда прекине да би се предмет поново проучио, или да би се допунио материјал до следеће седнице Савета родитеља.

## Члан 17.

Расправа о појединим тачкама дневног реда траје све док пријављени говорници не заврше излагање.

Председник закључује расправу о тачки дневног реда када се утврди да нема више пријављених говорника.

## Члан 18.

Када се заврши расправа о тачки дневног реда, не може се прећи на следећу док се не одлучи о истој.

**5.ОДЛУЧИВАЊЕ**

## Члан 19.

Савет родитеља доноси одлуке ако на седници постоји кворум за одлучивање у складу са чланом 12. став 3. пословника.

Савет доноси одлуке већином гласова укупног броја чланова.

## Члан 20.

Гласање је по правилу јавно.

Чланови Савета родитеља гласају на тај начин што се изјашњавају “за“ или “против“ предлога, или се уздржавају од гласања.

У случају да је број гласова за или против исти, гласање се понавља.

## Члан 21.

Јавно гласање врши се дизањем руке или поименично.

Поименично гласање врши се прозивањем чланова.

По завршеном гласању, председник утврђује резултате гласања.

**Члан 22.**

Одлука Савета родитеља о предлогу чланова Школског одбора из реда родитеља доноси се тајним гласањем.

Предлог из става 1. овог члана има право да поднесе сваки члан Савета родитеља.

За тајно гласање се користе гласачки листићи који су оверени печатом Школе, и на којима су имена кандидата уписана по редоследу којим су предлагани на седници Савета родитеља.

## Члан 23.

На седници на којој се одлучује о предлогу за чланове Школског одбора, Савет родитеља између својих чланова, јавним гласањем, бира комисију од три члана, укључујући и председника комисије.

У комисији не могу бити бирани чланови Савета родитеља који су на листи кандидата за члана Школског одбора из реда родитеља.

## Члан 24.

Дужности комисије из члана 23. овог пословника су да :

* пре почетка гласања контролише садржај гласачких листића,
* пребројава гласачке листиће,
* додељује гласачке листиће члановима Савета родитеља,
* јавно пребројава гласачке листиће накок гласања, и
* објављује резултате гласања;

## Члан 25.

На седници савета родитеља се предлаже пет кандидата, усмено и јавно, а избор се врши тајним гласањем.

Гласање за чланове Школског одбора врши се заокруживањем редног броја испред имена и презимена кандидата, а гласачке листиће убацују у гласачку кутију која се налази испред комисије.

Изабрана су она три предложена кандидата који добију највише гласова укупног броја чланова Савета родитеља, под условом да у моменту гласања на седници присуствује више од половине чланова Савета родитеља.

У случају једнаког броја гласова, гласање се понавља све док се не изврши избор кандидата.

Одлука Савета родитеља са именима изабраних чланова Школског одбора из реда родитеља, одмах се доставља надлежном органу, а ради благовременог именовања Школског одбора.

Мандат изабраних представника савета родитеља у школском одбору је четири године.

Изузетак је случај када је представник савета родитеља, родитељ ученика који је завршио завршни разред у основној школи или је прешао у другу основн ушколу у току школске године или по завршетку школске године, или на лични захтев.

Замена ових чланова у Школском одбору се врши на исти начин као и избор нових чланова из реда савета родитеља.

**6.ОДЛАГАЊЕ И ПРЕКИД РАДА СЕДНИЦЕ**

## Члан 26.

Савет родитеља може донети одлуку да се седница прекине ако се у току трајања седнице не могу решити сва питања из дневног реда и уколико то захтева већина чланова Савета родитеља.

## Члан 27.

Седница Савета родитеља прекида се у следећим случајевима:

1. Када у току седнице број присутних чланова Савета родитеља, услед напуштања седнице од стране чланова Савета родитеља постане недовољан за пуноважно одлучивање,
2. Када због дужине трајања седнице иста не може да се заврши у планирано време,
3. Када дође до тежег нарушавања реда на седници, а председник није у стању да у складу са својим овлашћењима успостави ред неопходан за несметан рад седнице;

Седницу Савета родитеља прекида председник Савета родитеља и заказује нову седницу.

**7.ОДРЖАВАЊЕ РЕДА НА СЕДНИЦИ**

## Члан 28.

Због ометања реда на седницима председник Савета родитеља може према члановима и другим позваним лицима изрећи следеће мере:

1. Опомена на ред,
2. Одузимање речи,
3. Удаљење са седнице;

## Члан 29.

Опомена на ред изриче се члану или другом позваном лицу који својим понашањем на седници нарушава ред седнице.

Одузимање речи изриче се члановима или другом позваном лицу који у свом излагању нарушавају ред, а већ су били опоменути.

Удаљење са седнице изриче се према члану Савета родитеља који вређа или клевета чланове или друга присутна лица, или ако одбије да поштује мере за одржавање реда које су према њему изречене на седници.

Удаљење са седнице може се изрећи само за седницу на којој је донета мера удаљења.

Одлука о удаљењу доноси се јавним гласањем.

**8.ЗАПИСНИК**

## Члан 30.

Када је дневни ред исцрпљен, председник Савета родитеља закључује седницу.

## Члан 31.

На свакој седници Савета родитеља води се записник који обавезно садржи:

1. Редни број седнице (рачунајући од почетка мандатног периода),
2. Место, датум и време одржавања седнице,
3. Имена присутних и одсутних чланова,
4. Имена присутних лица која нису чланови,
5. Констатацију да седници присуствује потребан број чланова за пуноважно одлучивање,
6. Усвојен дневни ред,
7. Формулацију одлука/предлога о којима се гласало,
8. Закључке донете о појединим тачкама дневног реда са назначењем броја гласова за предлог, против предлога и бројањем уздржаних гласова,
9. Време када је седница завршена или прекинута,
10. Потпис председавајућег и записничара.

У записник се уносе изјаве за које поједини чланови изричито траже да се унесу, као и друге околности за које Савет родитеља донесе одлуку или предлог.

## Члан 32.

Измене и допуне записника врше се само одлуком Савета родитеља приликом његовог усвајања.

## Члан 33.

Записник се мора саставити, доставити члановима Савета родитеља .

Записник се објављује на огласној табли и интернет страници школе , у року од три дана од одржане седнице на којој је усвојен.

## Члан 34.

Записници са седница Савета родитеља чувају се у школској архиви.

**9.КОМИСИЈЕ САВЕТА РОДИТЕЉА**

## Члан 35.

Савет родитеља може образовати сталне или повремене комисије ради извршавања појединих послова из своје надлежности.

## Члан 36.

Састав комисије из члана 34. овог пословника, њен задатак и рок за извршење посла утврђује Савет родитеља приликом њеног образовања.

Чланови комисије за свој рад одговарају Савету родитеља.

**10.ОСТАЛИ ЗАДАЦИ САВЕТА РОДИТЕЉА**

## Члан 37.

Савет родитеља предлаже Наставничком већу Школе свог представника у стручни актив за развојно планирање.

Одређивање овог представника врши се јавним гласањем, на начин и по поступку прописаним овим пословником.

Када директор школе образује тим за остваривање одређеног задатка, пројекта или програма, чији члан треба да буде представник Савета родитеља, избор овог представника врши се у складу са ставом 2. овог члана.

## Члан 38.

Поред послова прописаних Законом и статутом Школе, Савет родитеља може на својим седницама да разматра и начин подстицања ангажовања родитеља Школе у:

* решавању питања друштвеног, забавног и спортског живота ученика;
* учешћу родитеља у реализовању програма културне и јавне делатности Школе;
* покретање иницијативе за увођење наставних и ваннаставних активности;
* ангажовању на прикупљању финансијских и других средстава и свим другим активностима, којима се побољшавају услови живота и рада ученика.

**11.ПРЕЛАЗНЕ И ЗАВРШНЕ ОДРЕДБЕ**

## Члан 39.

Измене и допуне овог пословника врше се на исти начин и по поступку као и за његово доношење.

За све што није регулисано овим Пословником, примењиваће се одредбе Статута, закона и других подзаконских аката којима се регулише рад образовно-васпитне установе.

**Члан 40.**

Овај пословник ступа на снагу осмог дана од дана објављивања на огласној табли Школе.

Ступањем на снагу овог Пословника престаје да важи Пословник о раду савета родитеља бр: 964-1 од 05.10.2022.године.

ПРЕДСЕДНИК САВЕТА РОДИТЕЉА

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ПРЕДСЕДНИК САВЕТА РОДИТЕЉА

СИМОНИДА ВУКАДИНОВИЋ